อธิบดีกรมประชาสัมพันธ์ลงพื้นที่จังหวัดชุมพร ดูความพร้อมด้านการประชาสัมพันธ์ การประชุมคณะรัฐมนตรีนอกสถานที่
พล.ท.สรรเสริญ แก้วกำเนิด อธิบดีกรมประชาสัมพันธ์ พร้อมด้วย นางพิชญา เมืองเนาว์ รองอธิบดีกรมประชาสัมพันธ์, นางทัศนีย์ ผลชานิโก รองอธิบดีกรมประชาสัมพันธ์, ลงพื้นที่จังหวัดชุมพร ติดตามการดำเนินงาน การเตรียมความพร้อม ด้านการประชาสัมพันธ์การประชุมคณะรัฐมนตรี อย่างเป็นทางการนอกสถานที่ ครั้งที่ 6/2561 ณ สถาบันเทคโนโลยีพระจอมเกล้าเจ้าคุณทหารลาดกระบัง วิทยาเขตชุมพรเขตรอุดมศักดิ์ ตำบลชุมโค อำเภอปะทิว จังหวัดชุมพร และเดินทางต่อมายังโครงการพัฒนาพื้นที่หนองใหญ่ตามพระราชดำริ ตำบลบางลึก อำเภอเมือง จังหวัดชุมพร ซึ่งเป็นจุดที่นายกรัฐมนตรี จะเดินทางมาเยี่ยมเยียนพี่น้องประชาชนชาวจังหวัดชุมพร ในการนี้ พล.ท.สรรเสริญ แก้วกำเนิด อธิบดีกรมประชาสัมพันธ์ เดินทางต่อมายังสถานีวิทยุกระจายเสียงแห่งประเทศไทยจังหวัดชุมพร เพื่อมอบแนวทางในการปฏิบัติงานของแต่ละฝ่าย โดยกรมประชาสัมพันธ์ ทำหน้าที่ในการประชาสัมพันธ์ข้อมูลข่าวสารต่างๆ ทั้งก่อน และผลการประชุมของคณะรัฐมนตรี รวมถึงการลงพื้นที่ของ พลเอก ประยุทธ์ จันทร์โอชา นายกรัฐมนตรี ระหว่างวันที่ 20 - 21 สิงหาคม 2561 ณ จังหวัดชุมพร

สำหรับกำหนดการของ พลเอก ประยุทธ์ จันทร์โอชา นายกรัฐมนตรี จะเดินทางมาถึงจังหวัดชุมพรในช่วงบ่ายของวันที่ 20 สิงหาคม 2561 ซึ่งจะเดินทางมายังโครงการพัฒนาพื้นที่หนองใหญ่ตามพระราชดำริ ตำบลบางลึก อำเภอเมือง เพื่อติดตามแนวทางการบริหารจัดการน้ำของจังหวัดชุมพร พร้อมกับพบปะพี่น้องประชาชนชาวจังหวัดชุมพร หลังจากนั้นในช่วงเย็นจะเดินทางต่อไปยัง ศาลกรมหลวงชุมพรเขตอุดมศักดิ์ ตำบลหาดทรายรี อำเภอเมือง เพื่อเข้าสักการะพลเรือเอกพระเจ้าบรมวงศ์เธอ พระองค์เจ้าอาภากรเกียรติวงศ์ กรมหลวงชุมพรเขตอุดมศักดิ์ และในวันที่ 21 สิงหาคม 2561 ช่วงเช้า จะเป็นการประชุมพัฒนาเศรษฐกิจและสังคมกลุ่มจังหวัดภาคใต้ฝั่งอ่าวไทย และการประชุม คณะรัฐมนตรี อย่างเป็นทางการนอกสถานที่ ครั้งที่ 6/2561 ณ สถาบันเทคโนโลยีพระจอมเกล้าเจ้าคุณทหารลาดกระบัง วิทยาเขตชุมพรเขตรอุดมศักดิ์ ตำบลชุมโค อำเภอปะทิว จังหวัดชุมพร โดยในช่วงบ่ายจะลงพื้นที่พบปะสมาชิกวิสาหกิจชุมชนแปรรูปผลผลิตทางการเกษตร ตำบลทะเลทรัพย์ แสงตะวัน ซึ่งตั้งอยู่ที่ 8/3 หมู่ที่ 4 ตำบลทะเลทรัพย์ อำเภอปะทิว จังหวัดชุมพรปี เพื่อเยี่ยมชมการดำเนินของกลุ่ม